钦定古今图书集成/明伦汇编/皇极典/第228卷 > 后唐
## 钦定古今图书集成/明伦汇编/皇极典/第228卷 > 后唐

### 庄宗

按《册府元龟》：后唐庄宗采录善言，听纳容物。为晋王
时，躬亲庶务，每与宾寮参议，以恤物为心，视民如伤，
孜孜不倦。尝有疑狱，法司以状具闻，帝犹虑狱吏榜
笞诬枉，覆讯曰：“非狱吏榜笞乎？非势门排陷乎？”黠囚
或诬谰，帝以具狱按格令条其罪以示之。囚既俛首
伏罪，帝愍然谓之曰：“非吾杀尔，尔当自杀。”每出于路，
“遇饥寒无告者，必驻马临问，解衣衣之，推食食之。其
山林群盗，邑里酋豪，皆革心从化，各务生产，屏出贪
吏，杜塞幸门，登任循良，振拔沉滞。”不逾期月，民俗丕
变，市无强贾，路不拾遗，闾里之间，无复犬吠之警，流
佣毕复，颂声闻于道路。三农稔熟，上下翕然。　庄宗
初嗣晋王，居丧过制，毁瘠不自胜，将吏不得谒见。监
军使张承业排闼至庐所，言曰：“大孝在，不坠家业，不
同匹夫之孝。且君父厌世，嗣主未立，窃虑凶猾不逞
之徒有怀觊望。又汴寇压境，利我凶哀，苟或摇动，则
倍张贼势。讹言不息，惧有变生。请依《顾命》，墨缞听政，
然后经略南征，保家安亲，此为大孝。勿拘常制，以败
远图。”于是听断大事，乃平定赵魏虽万事之殷在邺
城每一岁之内驰驾归宁太后者数四士民服其仁
孝　同光元年四月制曰：“夫掩骼著在前经敬神垂
于右典告布诸道州县所在应有暴露骸骨并勒逐
处埋瘗”　二年正月甲寅帝在雒京太常奏定皇太
后到阙仪皇帝合于银台门内奉迎敕：“顷以未平国
耻须溯戎机十年亲统于骁雄，千里久违于定省，宁
辞栉沐，常切晨昏。今已翦荡元凶，宅居中土，仰禀庭
闱之训，获宁宇宙之心。恨不得躬诣汾川，攀迎法驾。
况皇太后远涉山阻，将及近畿，朕何以端坐阙庭，为
拘常礼。虽云旧制，未叶斯怀。朕今亲至怀州奉迎。”丙
辰，中书奏：“缘自二十三日后，在散斋之内，不合远出。”
敕旨到河阳奉迎。庚申，幸河阳奉迎皇太后，悲泣久
之。太后不豫，帝朝夕尝药视膳，后妃衣不解带，请祷
山川，竟不效。帝居丧哀毁，殆至灭性，皇族伏苫谏譬，
五日方食。三月，诏曰：“自兵屯郊境，事迫机宜，互有侵
渔，交相掳掠。既变良而为贱，实威胁以势临，人或衔
冤，朕宁无虑。可各下诸处，应有百姓妇女俘掳他处
为婢妾者，愿归即并不得占留，一任骨肉识认。其丈
夫曾被刺面者，仰勘所在村保，如委不是食粮人数，
便勒本州府各与凭据，放还营生。”

### 明宗

按《五代史唐明宗本纪赞》：明宗为人纯质，宽仁爱人。
自初即位，减罢宫人伶官，废内藏库，四方所上物悉
归之有司。广寿殿火灾，有司理之，请加丹雘。喟然叹
曰：“天以火戒我，岂宜增以侈邪！”岁尝旱，已而雪暴出
庭中。诏武德司宫中无得扫雪，曰：“此天所以赐我也。”
数问宰相冯道等民间疾苦，闻道等言谷帛贱，民无
疾疫，则欣然曰：“吾何以堪之？当与公等作好事，以报
上天。”吏有犯赃，辄寘之死，曰：“此民之蠹也。”以诏书褒
廉吏孙岳等，以风示天下。其爱人恤物，盖亦有意于
治矣。其即位时，春秋已高，不迩声色，不乐游畋。在位
十年，于五代之君最为长世。兵革粗息，年屡丰登，生
民实赖以休息。

按《册府元龟》：“明宗以同光四年四月即位，甲寅诏曰：
‘夫人不能自理，立之君以理之，岂可殚天下之租赋，
为宫中之玩好。后宫内职，量留一百人，其馀任归骨
肉。内官守阍掌扇，量留三十人；教坊音声，量留一百
人；鹰犬之事以备蒐狩，量留二十人；御厨膳夫，量留
五十人，其馀任从所适。内诸司事有名无事者，并从’”
停废。　明宗即位，以庄宗时六宫内人数千洎，萧墙
之变，率多流散。及帝自关东赴难，居至德宫称制，宣
徽使处按簿引进酒千馀人。时宫使选数百人，皆少
年端丽者进御，帝曰：“何事须此？”宫使奏曰：“宫中内职，
各有典掌，故事不可阙。”帝因诏老宫人谓曰：“入宫几
时？”对曰：“曾事乾符。”帝谙悉故事。帝曰：“宫闱典故，非耆
艾者曷记所进少年，定非前辈。”因戏谓老宫人曰：“非
惟尔识事故，且与予颜状同耳。”是日，敕少年宫人并
令还其家，无家可归者，任从所适。西川所送者，亦令
罢归。宫中所识，但其旧宫人而已。五月辛酉，华州节
度使史敬镕奏准宣放西川宫人，各归骨肉。　二年
四月，右谏议大夫梁文矩奏：“上年平蜀以来，军人将
到西川，人口甚多，骨肉阻隔，恐伤和气，请许收认。”帝
仁慈素深，因文矩之奏，河南北旧因兵火离隔者，再
令条理，并从识认。　三年闰八月，敕曰：“古之治民者，
劝赏而畏刑，恤民而不倦。赏以春夏，刑以秋冬，是以
将赏，为之加膳，此以知其赏劝世；将刑，为之不举，此

秋后有功，不可待冰泮而行赏；春时有罪，不可俟霜
降而加刑。渐向太平，方行古道。况赏不𠍴典，则立功
者转多；刑不滥施，则犯法者渐少。其在京或遇行极
法日，宜不举乐，朕减常膳。诸州使遇行极法日，示”禁
声乐。　天成四年四月壬寅，武德使上言重修嘉庆
殿，请丹漆金碧以莹之。帝曰：“此殿为火所废，不可不
修，但务宏壮，何烦华侈。”八月癸卯，考功员外郎郭正
封奏：“中兴平定之初，自数十年离乱编民或为兵士
之所掠，没为奴婢者，既无特敕厘革，无复从良，遂令
骨肉流离，有伤王化。”敕旨晓谕天下诸军，所掠生口，
有主识认，并勒放归。　长兴三年五月癸未敕：“春夏
之交，长育是务，眷彼含灵之类，方资亭育之功。先有
《条流》，解放鹰隼，自此凡罗网弋猎之具，比至冬初，并
宜止绝。如有违犯，仰随处官吏，便科违诏之罪。起今
后每年至二月初，便依此敕晓示中外，盖循旧制，重
布新规，宣谕万邦，永为”常式。　四年秋七月乙未，帝
于广寿殿对回鹘使，进白鹘一联，敕礼宾使解绁，放
之山林。八月，帝受尊号毕，制曰：“诸道凡无主丘墓，自
兵革以来经发掘者，宜令观察使、刺史差人量事掩
瘗。”

按：《搜采异闻录》：五代之际，时君以杀为嬉，视人命如
草芥。唐明宗颇有仁心，独能斟酌援救。天成三年，京
师巡检军使浑公儿口奏：“有百姓二人，以竹竿习战
斗之事。帝即传宣，令付石敬塘处置，敬塘杀之。次日，
枢密使安重诲敷奏，方知悉是幼童为戏。下诏自咎，
以为失刑，减常膳十日，以谢幽冤。罚敬塘俸一月，浑”
公儿削官杖脊，配流登州。小儿骨肉赐绢五十匹，粟
麦各百石，便令如法埋葬。仍戒诸道州府，“凡有极刑，
并须仔细裁遣。”

### 闵帝

按《册府元龟》：闵帝即位初，御中兴殿，群臣列位，冯道
升阶进酒，帝曰：“朕于此物无爱，除宾友之会，不近樽
斝，况在沉痛之中，安事饮啖！”命撤之。

### 末帝

按《册府元龟》：末帝清泰元年九月庚戌，诏曰：“朱弘昭、
冯道、孟汉琼、康义诚、王思同、乐彦稠等，朕志切行仁，
情唯念旧，虽颠覆自贻其伊戚，而愍伤犹轸于予怀，
宜降特恩，许其归葬，其亲属骨肉及元随职员，并放
逐便，所在不得恐动。”　二年五月庚戌，诏不得贡奉
宝装龙凤雕镂刺作组织之物。